Predkladacia správa

	Vyšetrovateľ Okresného úradu vyšetrovania  Policajného zboru  Bratislava I zaslal Úradu vlády Slovenskej republiky žiadosť o oslobodenie od povinnosti mlčanlivosti o utajovaných skutočnostiach  riaditeľa Národného bezpečnostného úradu  Mgr. Jána Mojžiša v rozsahu:
	
	potrebnom na riadne preverenie a konečné rozhodnutie vyšetrovateľa PZ   vo veci oznámenia splnomocneného zástupcu firmy Kochman Information Systems & Sevris, s.r.o, Bratislava o skutočnostiach nasvedčujúcich tomu, že bol spáchaný trestný čin v súvislosti so zastavením projektu KASROŠ a siete GOVNET, vedenej  pod ČVS: OÚV-1021/2002-CR.

	Na základe písomnej žiadosti  predsedu vlády SR zo dňa 25. júla 2002, číslo 3104/2002 PV, bol požiadaný minister vnútra SR, o vypracovanie a predloženie materiálu na rokovanie vlády SR, na základe ktorého je v súlade s §  39 ods. 5, zákona č. 241/2001 Z.z. o ochrane utajovaných skutočností a o zmene a doplnení niektorých zákonov, oprávnená rozhodnúť o oslobodení menovaného od povinnosti mlčanlivosti o utajovaných skutočnostiach vo vyššie uvedenom rozsahu.

	V zmysle citovaného zákona, vyšších štátnych funkcionárov môže oslobodiť od povinnosti mlčanlivosti o utajovaných skutočnostiach ten orgán, ktorý ich do funkcie zvolil alebo vymenoval. Tento postup je v súlade i s čl. 119 písm. m) Ústavy Slovenskej republiky.

	Po schválení predmetného návrhu bude rozhodnutie o oslobodení od povinnosti mlčanlivosti o utajovaných skutočnostiach riaditeľa Národného bezpečnostného úradu Mgr. Jána Mojžiša zaslané vyšetrovateľovi Okresného úradu vyšetrovania PZ v Bratislave I.

	Materiál nemá finančný, ekonomický a environmentálny vplyv a ani vplyv na zamestnanosť.